El Festival Internacional de Cinema de Dansa de Barcelona presentarà una edició especial, del 14 al 28 de setembre, a Filmin.
També mantindrà dues sessions el dia 26 de setembre a la Filmoteca de Catalunya.
El Choreoscope, Festival Internacional de Cinema de Dansa de Barcelona, que compta amb el suport de l'ICEC, presentarà una versió en línia, del 14 al 28 de setembre, a través de la plataforma Filmin.
D'aquesta manera la organització dona continuïtat a aquest certamen, el qual apropa a les pantalles, cada any des de Barcelona, la millor dansa internacional.
Choreoscope també mantindrà dues sessions el dissabte 26 de setembre a la Filmoteca de Catalunya, una de les seus habituals del festival.
D'altra banda, durant el festival es generarà contingut extra que es publicarà a través de Suzy Q, la revista de dansa de referència.
Cal destacar que aquesta versió online de Choreoscope, a més d'obrir el festival a nous públics geogràfics (ja que la plataforma Filmin arriba a tot l'estat espanyol, Andorra i Mèxic) ha permès duplicar el nombre de pel·lícules de la selecció oficial, amb un total de 59 pel·lícules internacionals.
D'altra banda, s'han rebut més d'una trentena de produccions realitzades a Catalunya i a Espanya, el que confirma que la producció nacional de cinema de dansa està cada vegada més consolidada.
Choreoscope és el Festival Internacional de Cinema de Dansa de Barcelona i, a dia d'avui, la principal pantalla per veure la millor dansa internacional des de Catalunya i Espanya.
Choreoscope vol moure el món i representar, defensar i promoure, a través d'un contingut cinematogràfic d'alta qualitat, el moviment i la dansa per al benefici de la societat i animar a d'altres també a fer-ho.
És un festival de cinema dedicat no sols als amants de la dansa sinó també als que
gaudeixen d'un cinema de qualitat.
Hi ha un llenguatge comú que els uneix: el llenguatge universal del moviment.
La vuitena edició del Festival Internacional de Cinema de Dansa de Barcelona ha programat una selecció internacional de llargmetratges, molts d'ells inèdits a les nostres pantalles, i una selecció oficial internacional de curtmetratges.
últims, escollits entre els més dels 600 rebuts, entren en competició al premi Millor Curtmetratge Internacional de Dansa Choreoscope 2020.
Pel que fa als llargmetratges, a través de Filmin es presenten quatre produccions: la pel·lícula Aviva, dirigida per Boaz Yakin i coreografiada per Bobbi Jene Smith i Or Schraiber, estrena a Europa i Mèxic; Young Men, una exquisida ficció que narra la lluita d'un grup de joves per mantenir la seva humanitat en el context de la Primera
Guerra Mundial; i dos espectacles enregistrats: Giselle, l'adaptació que Akram Khan va fer del cèlebre ballet romàntic per al English National Ballet, protagonitzada per Tamara Rojo, i Deluxe, produït per BalletBoyz, una de les forces més originals i innovadores del ball, amb el seu estil únic que combina un ball intens, inventiu, bell i estimulant.
Aquesta selecció de llargmetratges es suma a les dues sessions que tindran lloc a la Filmoteca de Catalunya, el dissabte 26 de setembre.
En la sessió de les 18h es projectarà el llargmetratge The Heart Dances, de Rebecca Tansley, estrena a Europa i que recull el procés de muntatge de l'adaptació a la dansa de la pel·lícula El Piano, de Jane Campion, realitzada pels bessons Jiri i Otto Bubenicek amb el The Royal New Zealand Ballet.
I a les 20.15 h una sessió doble de clausura amb el curt Farewell, de Mehmet Şafak Türkel, Premi Honorífic Choreoscope 2020, i el llarg documental The Euphoria of Being, de Réka Szabó, estrena a Espanya, el qual descriu l'experiència d'Éva Fahidi, única supervivent d'una família que va patir els horrors d'Auschwitz, qui accepta als seus 90 anys ballar a una coreografia sobre la seva vida.
Per aquesta sessió, Choreoscope ha comptat amb la col·laboració del Festival de Cinema Jueu.
La selecció oficial de curtmetratges de Choreoscope 2020 apareix dividida en quatre apartats, els quals oferiran una panoràmica ràpida i diversa de la millor creació audiovisual sobre dansa a escala mundial.
Així, la secció "Ànimes rebels"
s'aproximarà a creacions amb esperit combatiu i crític del món que vivim; la secció "Rodamón" ens permetrà veure dansa a diferents paisatges del planeta; "Xerinola" estarà dedicada a la producció catalana i espanyola més recent, i
l'animació tindrà un lloc destacat a la secció "Dibuixant la dansa".